VSRS Sklep III Ips 6/2019
Sodna praksa Vrhovnega sodišča, 2019-07-23

dr. Mile Dolenc (preds.), Vladimir Balažic (poroč.), Franc Seljak, mag. Rudi Štravs, Jan Zobec

dopuščena revizija - dovoljenost revizije - nepopolna revizija - priloge revizije - zavrženje revizije

Dopuščeni reviziji mora biti priložen predlog za dopustitev revizije in sklep o dopustitvi revizije (drugi odstavek 373. člena ZPP). V obravnavani zadevi je tožena stranka reviziji priložila sklep o dopustitvi revizije z dne 13. 11. 2018 s prilogami, med katerimi pa ni predloga za dopustitev revizije. Taka revizija je nepopolna.

V postopku z revizijo se ne uporabljajo določbe 108. člena ZPP o vračanju nepopolnih vlog v dopolnitev (383. člen v zvezi s 336. členom ZPP). Vrhovno sodišče je zato nepopolno revizijo zavrglo (377. člen v zvezi z drugim odstavkom 373. člena ZPP).

1. Sodišče prve stopnje je ohranilo v veljavi sklep o izvršbi Okrajnega sodišča v Ljubljani VL 160565/2015 z dne 21. 12. 2015, na podlagi katerega je tožena stranka dolžna tožeči stranki plačati 10.375,14 EUR z zakonskimi zamudnimi obrestmi od 2. 12. 2015 ter ji povrniti 74,00 EUR stroškov izvršilnega postopka z morebitnimi zakonskimi zamudnimi obrestmi (I. točka izreka). Zavrnilo je tožbeni zahtevek po nasprotni tožbi za razveljavitev oziroma ugotovitev ničnosti pogodbe o poravnavi in posojilne pogodbe (II. točka izreka). Toženi stranki je naložilo povrnitev 415,00 EUR pravdnih stroškov tožeče stranke z morebitnimi zakonskimi zamudnimi obrestmi (III. točka izreka), s tem, da tožena stranka sama nosi svoje stroške postopka (IV. točka izreka).

2. Sodišče druge stopnje je pritožbo tožene stranke zavrnilo in sodbo sodišča prve stopnje potrdilo (I. točka izreka). Odločilo je, da tožena stranka sama nosi svoje stroške pritožbenega postopka (II. točka izreka).

3. Na predlog tožene stranke je Vrhovno sodišče Republike Slovenije s sklepom III DoR 79/2018 z dne 13. 11. 2018 dopustilo revizijo glede vprašanja, ali sta sodišči nižjih stopenj pravilno uporabili materialno pravo pri presoji obstoja pooblastila za podpis poroštvene izjave.

4. Tožena stranka je v zakonskem roku vložila revizijo, v kateri je uveljavljala revizijski razlog zmotne uporabe materialnega prava glede dopuščenega revizijskega vprašanja. Vrhovnemu sodišču je predlagala, da reviziji ugodi in sodbi sodišč nižjih stopenj spremeni tako, tožbeni zahtevek tožeče stranke v celoti zavrne ter ugotovi, da je tožbeni zahtevek tožečih strank po nasprotni tožbi v celoti utemeljen. Podredno temu je predlagala razveljavitev sodb sodišč nižjih stopenj in vrnitev zadeve v ponovno sojenje. Priglasila je stroške revizijskega postopka.

5. Tožeča stranka je v odgovoru na revizijo predlagala zavrnitev revizije. Vendar odgovor ni vložen po odvetniku, tožeča stranka pa ni izkazala, da ima njen zakoniti zastopnik opravljen pravniški državni izpit (tretji in četrti odstavek 86. člena Zakona o pravdnem postopku, v nadaljevanju ZPP). Zato Vrhovno sodišče njenega odgovora na revizijo ni upoštevalo.

7. Dopuščeni reviziji mora biti priložen predlog za dopustitev revizije in sklep o dopustitvi revizije (drugi odstavek 373. člena ZPP). V obravnavani zadevi je tožena stranka reviziji priložila sklep o dopustitvi revizije z dne 13. 11. 2018 (priloga B8) s prilogami (B7 in B9 do B12), med katerimi pa ni predloga za dopustitev revizije. Taka revizija je nepopolna.

Predlog za dopustitev revizije je med prilogami na prvi strani revizije sicer naveden, vendar reviziji ni priložen. V kolikor bi bil predlog dejansko priložen, bi sodišče prve stopnje ob popisu prilog revizije to na prvi strani revizije tudi označilo, kot je to storilo za ostalih šest priloženih listin.

8. V postopku z revizijo se ne uporabljajo določbe 108. člena ZPP o vračanju nepopolnih vlog v dopolnitev (383. člen v zvezi s 336. členom ZPP). Vrhovno sodišče je zato nepopolno revizijo zavrglo (377. člen v zvezi z drugim odstavkom 373. člena ZPP).

9. Vrhovno sodišče je odločitev sprejelo soglasno (sedmi odstavek 324. člena ZPP).

Obširno o tem v sklepu Vrhovnega sodišča Republike Slovenije II Ips 410/2010 z dne 14. 7. 2011. Enako tudi sklepi istega sodišča II Ips 92/2013 z dne 26. 9. 2013, II Ips 234/2011 z dne 8. 3. 2012, II Ips 293/2011 z dne 19. 7. 2012, II Ips 225/2012 z dne 29. 8. 2013, III Ips 118/2014 z dne 11. 11. 2014, III Ips 20/2016 z dne 24. 2. 2016, II Ips 105/2016 z dne 14. 12. 2017 in drugi.

Zakon o pravdnem postopku (1999) - ZPP  - člen 336, 373, 373/2, 377, 383

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.